हे शूर्पनखे! तेरे मुख पर नाक ही सर्वोत्तम होगी। निश्चय ही अपने सौंदर्य में उसने आँख को उठाकर नाक पर रख दिया होगा। हे रूपसी! अब तुम्हीं किसी दिन सपने में आकर मुझसे कहो कि तुम नाक में नथ पहनती थीं या लोंग? तुम्हारा क्रोध होठों से व्यक्त होता था या नाक के नथुनों से? मुसकराते समय तुम्हारी नाक कितनी सिकुड़ती थी और आवेश में कितनी फैलती थी? इसे मैं किस फीते से नापूँ? हे वन-विहरणशीले! जैसे-जैसे मैं तेरी नाक के बारे में सोचता हूँ, मेरे हाथ-पैर ढीले होने लगते हैं और रह-रहकर ख़याल आता है कि सुमित्रानंदन (पंत ने नहीं) ने उचित नहीं किया। अरे, काटने को नाक ही रह गई थी?